text: To mænd sigtet for alvorlige trusler mod kommunalt ansat
  20 februar 2016 kl. 10.11
  En kvindelig medarbejder ved Vejen Kommune modtog fredag aften så alvorlige trusler over sin private telefon, så politiet rykkede ud. To blev anholdt.
  Medarbejderen er ansat i kommunens familieafdeling, men Syd og Sønderjyllands politi vil ikke komme nærmere ind på hvilke trusler, der blev fremsat og hvorfor.
  -Truslerne var af en karakter, hvor medarbejderen følte sig alvorligt truet, fortæller vagtchef Erik Lindholdt til TV SYD.
  De to mænd på 47 og 49 år er begge fra Vejen og er nu blevet sigtet for at trusler mod medarbejderen.
  Politiets jurister har dog lørdag formiddag vurderet, at de to mænd ikke bliver fremstillet for en dommer. De er derfor igen løsladt.
  Begge har erkendt, at de har truet den kvindelige medarbejder i telefonen.
  